ai4bharat/Pralekha huggingface dataset:
பிரதமர் அலுவலகம்
கோவாவில் மோபா பசுமை சர்வதேச விமான நிலையத்தை பிரதமர் திறந்துவைத்தார்
கோவாவில் மோபா பசுமை சர்வதேச விமான நிலையத்தை பிரதமர் திரு நரேந்திர மோடி திறந்துவைத்தார். கடந்த 2016-ம் ஆண்டு நவம்பர் மாதம் பிரதமர் இந்த விமான நிலையத்திற்கு அடிக்கல் நாட்டினார். சுமார் 2870 கோடி ரூபாய் செலவில் நீடித்த உள்கட்டமைப்புடன் இந்த விமான நிலையம் கட்டப்பட்டுள்ளது. சூரியசக்தி மின் நிலையம், பசுமை கட்டிடங்கள், ஓடு தளத்தில் எல்இடி விளக்குகள், மழைநீர் சேகரிப்பு, மறுசுழற்சி வசதிகளுடன் கழிவுநீர் சுத்திகரிப்பு ஆலை உள்ளிட்ட இதர வசதிகள் இந்த விமான நிலையத்தில் ஏற்படுத்தப்பட்டுள்ளன.
இந்நிகழ்ச்சியில் பேசிய பிரதமர், மோபாவில் பசுமை விமான நிலையம் திறக்கப்பட்டதற்காக நாட்டு மக்களுக்கும், கோவா மக்களுக்கும் வாழ்த்துக்களை தெரிவித்துக் கொண்டார். மறைந்த மனோகர் பாரிக்கரின் பெயர் விமான நிலையத்திற்கு சூட்டப்பட்டுள்ளது குறித்து அவர் மகிழ்ச்சி தெரிவித்தார். இந்த விமான நிலையத்தில் ஆண்டிற்கு 40 லட்சம் பயணிகளை கையாள முடியும் என்று தெரிவித்த பிரதமர், எதிர்காலத்தில் மூன்றரை கோடி பயணிகளை கையாள முடியும் என்றும் கூறினார்.
முன்னதாக 70 வருடங்களில் 70 விமான நிலையங்கள் இருந்த நிலையில், கடந்த 8 வருடங்களில் 72 புதிய விமான நிலையங்கள் அமைக்கப்பட்டுள்ளதாக அவர் கூறினார். உலக விமான போக்குவரத்து சந்தையில் இந்தியா 3-ம் இடம் வகிப்பதாகவும் அவர் தெரிவித்தார். உடான் திட்டத்தின் மூலம் சாதாரண குடிமக்களும் விமானப் பயணத்தை மேற்கொள்வதற்கான வாய்ப்பு கிடைத்துள்ளதாக அவர் கூறினார். இத்திட்டத்தின் மூலம் 1 கோடிக்கும் மேற்பட்ட பயணிகள் பயணித்துள்ளதாக அவர் தெரிவித்தார்.
கடந்த 8 வருடங்களில் நாட்டின் சுற்றுலா துறையை மேம்படுத்தவும், எளிதாக பயணம் செய்யப்படுவதை உறுதி செய்யவும் எடுக்கப்பட்ட நடவடிக்கைகளை பிரதமர் பட்டியலிட்டார். கடந்த 2015-ம் ஆண்டு இந்தியாவில் உள்நாட்டு சுற்றுலாப் பயணிகளின் எண்ணிக்கை 14 கோடியாக இருந்தது என்றும், கடந்த வருடம் இது சுமார் 70 கோடியாக அதிகரித்தது என்றும் பிரதமர் கூறினார்.
சுற்றுலாத்துறை மூலம் வேலைவாய்ப்பு மற்றும் சுயவேலைவாய்ப்பு கிடைப்பதாக கூறிய பிரதமர், கோவாவில் சுற்றுலா உட்கட்டமைப்பை மேம்படுத்துவதற்கான நடவடிக்கைகளை விவரித்தார்.
இந்நிகழ்ச்சியில் கோவா முதலமைச்சர் டாக்டர் பிரமோத் சாவந்த், கோவா ஆளுநர் திரு பி எஸ் ஸ்ரீதரன் பிள்ளை, விமானப் போக்குவரத்துத்துறை அமைச்சர் திரு ஜோதிர் ஆதித்ய சிந்தியா, கப்பல் போக்குவரத்து துறை அமைச்சர் திரு ஸ்ரீபத் யசோ நாயக் உள்ளிட்டோர் கலந்து கொண்டனர்.
பிரதமர் அலுவலகம்
சர்வதேச ரோட்டரி உலக உச்சிமாநாட்டில் பிரதமர் உரை
சர்வதேச ரோட்டரி உலக உச்சிமாநாட்டில் பிரதமர் திரு நரேந்திர மோடி காணொலி காட்சி வாயிலாக இன்று உரையாற்றினார். ரோட்டரி சங்க உறுப்பினர்களை ‘வெற்றி மற்றும் சேவையின் உண்மையான கலவை' என்று குறிப்பிட்ட பிரதமர், “ரோட்டரி சங்கத்தின் இதுபோன்ற ஒவ்வொரு கூட்டமும் சிறிய அளவிலான சர்வதேச மன்றத்தைப் போல் உள்ளது. இவற்றில் பன்முகத்தன்மையும், துடிப்பும் உள்ளன”, என்று கூறினார்.
‘சுயநலத்ததைவிட மேலானது, சேவை’ மற்றும் 'சிறந்த சேவை அளிப்பவர், அதிக லாபங்களைப் பெறுவார்’ ஆகிய ரோட்டரி சங்கத்தின் இரண்டு பொன்மொழிகளை சுட்டிக்காட்டிய பிரதமர், ஒட்டுமொத்த மனித இனத்தின் நலனிற்கு இவை மிக முக்கிய கோட்பாடுகளாகத் திகழ்வதாகவும், நமது துறவிகள் மற்றும் முனிவர்களின் போதனைகளை இவை எதிரொலிப்பதாகவும் குறிப்பிட்டார். “பிறருக்காக வாழ்வதைப் பற்றி தங்களது செயலில் காட்டிய புத்தர் மற்றும் மகாத்மா காந்தியின் பிறப்பிடம், நம் நாடு”, என்றார் அவர்.
சுவாமி விவேகானந்தரை மேற்கோள் காட்டிய பிரதமர், “நாம் அனைவரும் ஒன்றை ஒன்று சார்ந்து, ஒன்றுடன் ஒன்று தொடர்புடைய மற்றும் இணைக்கப்பட்ட உலகில் வாழ்கிறோம். அதனால்தான் நமது பூமியை மேலும் வளமானதாகவும், நிலையானதாகவும் மாற்ற தனிநபர்கள், நிறுவனங்கள் மற்றும் அரசுகள் இணைந்து பணியாற்றுவது முக்கியம்”, என்று தெரிவித்தார்.
சுற்றுச்சூழலைப் பாதுகாக்கும் முயற்சியில் இந்தியா முன்னிலை வகிப்பதாக அவர் கூறினார். “நிலையான வளர்ச்சி என்பது தற்போதைய காலத்தின் கட்டாயம். இயற்கையுடன் இணைந்த வாழ்வு என்ற நமது நூற்றாண்டுகள் பழமை வாய்ந்த பாரம்பரியத்தால் உந்தப்பட்டு, நமது பூமியை தூய்மையானதாகவும், பசுமையானதாகவும் மாற்றும் முயற்சியில் 1.4 பில்லியன் இந்தியர்கள் ஈடுபட்டு வருகிறார்கள்”, என்று பிரதமர் தெரிவித்தார். சர்வதேச சூரியசக்தி கூட்டணி, ‘ஒரு சூரியன், ஒரு உலகம், ஒரு தொகுப்பு’, சுற்றுச்சூழலுக்கான வாழ்க்கைமுறை என்ற லைஃப் இயக்கம் உள்ளிட்ட இந்தியாவின் முன்முயற்சிகளை அவர் பட்டியலிட்டார். 2070-ஆம் ஆண்டிற்குள் கரியமிலவாயு வெளியேற்றம் இல்லாததாக்கும் இந்தியாவின் உறுதிப்பாட்டை உலகநாடுகள் பாராட்டி வருவதாகவும் அவர் தெரிவித்தார்.
மனித சமூகத்தில் ஏழில் ஒரு பகுதியினர் வாழும் நாடு இந்தியா என்பதால், இந்தியாவின் எந்த ஒரு சாதனையும் உலகில் நேர்மறையான தாக்கத்தை ஏற்படுத்தும் என்று அவர் தெரிவித்தார். கொவிட்-19 தடுப்பூசியின் பயணம் மற்றும் காசநோயை முற்றிலும் ஒழிக்க 2030-ஆம் ஆண்டை சர்வதேச நாடுகள் இலக்காக நிர்ணயித்துள்ள நிலையில், ஐந்து ஆண்டுகளுக்கு முன்பாகவே 2025-ஆம் ஆண்டிற்குள் அதை ஒழிக்க இந்தியா மேற்கொண்டு வரும் முயற்சிகள் போன்றவற்றை அவர் உதாரணங்களாகக் குறிப்பிட்டார்.
இதுபோன்ற முயற்சிகளில் அடிமட்ட அளவில் ஆதரவளிக்குமாறு ரோட்டரி சங்கத்தினருக்கு திரு மோடி அழைப்புவிடுத்தார். அதே போல, உலகம் முழுவதும் யோகா தினத்தை மிகப்பெரிய அளவில் கடைப்பிடிக்குமாறும் அவர் கேட்டுக்கொண்டார்.
ஜவுளித்துறை அமைச்சகம்
‘இந்தியா-பிரான்ஸ்: சந்தை வாய்ப்புகள் மற்றும் ஜவுளி, ஃபேஷன் துறைகளில் ஒத்துழைப்பு’ என்ற தலைப்பில் கருத்தரங்கை பாரிஸில் உள்ள இந்தியத் தூதரகம், மற்றும் ஆடை ஏற்றுமதி மேம்பாட்டு சபை  ஆகியவை நடத்தின
‘இந்தியா-பிரான்ஸ்: சந்தை வாய்ப்புகள் மற்றும் நிலைத்தன்மை மிக்க ஜவுளி, ஃபேஷன் தொழில்களில் ஒத்துழைப்புக்கான துறைகள்’ என்ற தலைப்பிலான வலையரங்கை ஆடை ஏற்றுமதி மேம்பாட்டுசபையுடன்  இணைந்து பாரிஸில் உள்ள இந்தியத் தூதரகம் நேற்று ஏற்பாடு செய்தது.
பாரீஸ் இந்தியத் தூதரகத்தின் துணைத் தலைமை அதிகாரி  டாக்டர் பிரபுல்லச்சந்திர சர்மா தொடக்கவுரையாற்றினார். இந்திய ஜவுளித் தொழில் மற்றும் நிலைத்தன்மை தொடர்பான கொள்கை, இலக்குகள் மற்றும் லட்சியங்கள் குறித்து ஜவுளி அமைச்சகத்தின் வர்த்தக ஆலோசகர் திருமதி சுப்ரா பேசினார்.
உற்பத்தித்திறனை மேம்படுத்துவதற்கும் சுற்றுச்சூழல் மாசுபாட்டைக் குறைப்பதற்கும் பல்வேறு கொள்கைகளை இந்திய அரசு உருவாக்கியுள்ளது என்பதை அவர் வலியுறுத்தினார். "நாடு முழுவதும் ஏழு மெகா ஜவுளிப் பூங்காக்களை நிறுவும் பிஎம்-மித்ரா போன்ற முயற்சிகள் மதிப்புச் சங்கிலியில் நிலைத்தன்மையை உருவாக்க உதவுவதோடு,தொழில்துறையை உலகளவில் போட்டித்தன்மை வாய்ந்ததாக மாற்றும்," என்று ஆலோசகர் கூறினார்.
இந்திய ஆடை ஏற்றுமதியாளர்களின் தற்போதைய நிலை மற்றும் கண்ணோட்டம் குறித்து பேசிய AEPC தலைவர் திரு நரேந்திர கோயங்கா, “நிலையான விநியோகச் சங்கிலிகள் இல்லாமல் வளர்ச்சி சாத்தியமில்லை என்பதை இந்திய ஆடைத் துறை நன்கு அறிந்திருக்கிறது. நிலைத்தன்மை என்பது ஆடை ஏற்றுமதி வணிகத்தின் முக்கிய தூண்களில் ஒன்றாகவும் வளர்ச்சிக் கருவியாகவும் கருதப்படுகிறது,” என்றார்.
"பண்ணையிலிருந்து ஆடை அலங்காரம் வரையிலான முழுமையான மதிப்புச் சங்கிலித் தீர்வை இந்தியா உலகிற்கு வழங்குகிறது. பொருளாதாரம், சமூகம் மற்றும் சுற்றுச்சூழல் ஆகிய நிலைத்தன்மையின் மூன்று தூண்களை உள்ளடக்கிய டிரிபிள் பாட்டம் லைன்  அணுகுமுறை மூலம் விநியோகச் சங்கிலி முழுவதும் நிலைத்தன்மையை திறமையாக செயல்படுத்துதல் மற்றும் கண்காணிப்பதற்கான போட்டித்தன்மையை இது நமக்கு வழங்குகிறது." என்று அவர் கூறினார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1804726
பிரதமர் அலுவலகம்
ஒசாகாவில் நடைபெறும் ஜி.20 உச்சிமாநாட்டிற்கு புறப்படுவதற்கு முன் பிரதமர் வெளியிட்ட அறிக்கை
ஜி.20 உச்சிமாநாட்டில் பங்கேற்பதற்காக நான் ஜப்பான் நாட்டின் ஒசாசா செல்கிறேன். உலகம் தற்போது எதிர்கொண்டு வரும் பல்வேறு சவால்கள் மற்றும் வாய்ப்புகள் குறித்து, உலக நாடுகளின் தலைவர்களுடன் விவாதிப்பதை ஆவலுடன் எதிர்நோக்கி இருக்கிறேன். மகளிருக்கு அதிகாரமளித்தல், டிஜிட்டல் மயமாக்கல் மற்றும் செயற்கை புலனாய்வு உள்ளிட்ட அம்சங்கள் குறித்தும், நீடித்த வளர்ச்சிக்கான இலக்குகளை அடைவதில் ஏற்பட்டுள்ள முன்னேற்றங்கள் குறித்தும், பயங்கரவாதம் மற்றும் பருவநிலை மாற்றம் போன்ற உலகளாவிய பெரும் சவால்கள் குறித்தும் இந்த மாநாட்டில் முக்கியமாக விவாதிக்கப்படவுள்ளது.
பன்னாட்டு அமைப்புகளில் சீர்திருத்தங்களை மேற்கொள்வதற்கான இந்தியாவின் நிலைப்பாட்டை வலியுறுத்தவும், அதற்கு ஆதரவளிக்கவும் இந்த மாநாடு ஒரு அரிய சந்தர்ப்பத்தை நமக்கு வழங்கியுள்ளது. வேகமாக மாறிவரும் இன்றைய உலகில் விதிமுறை சார்ந்த சர்வதேச ஒழுங்கு நெறிகளை பாதுகாக்க, பன்னாட்டு அமைப்புகளின் நிர்வாகத்தில் மாற்றத்தை ஏற்படுத்துவது மிகவும் அவசியமாகிறது. கடந்த ஐந்தாண்டுகளில் இந்தியாவில் ஏற்பட்டுள்ள வலிமைவாய்ந்த வளர்ச்சியின் அனுபவங்களை பகிர்ந்து கொள்ள இந்த மாநாடு ஒரு சிறந்த அமைப்பாக பயன்படும். கடந்த ஐந்தாண்டுகளில் மேற்கொள்ளப்பட்ட வளர்ச்சித் திட்டங்கள் காரணமாகவே, இந்திய மக்கள் இந்த அரசு தொடர்ந்து ஆட்சி அதிகாரத்தில் நீடிக்க ஏதுவாக மாபெரும் வெற்றியை தேடித் தந்துள்ளனர். இந்த வெற்றி நாட்டின் நிலைப்பாட்டிற்கும், வளர்ச்சிக்கும் வழிகாட்டுவதாக இருக்கும்.
நாட்டின் 75-வது சுதந்திர தினத்தை கொண்டாடவுள்ள 2022-ஆம் ஆண்டில், புதிய இந்தியாவில் அடியெடுத்து வைக்கும்போது, ஜி.20 மாநாட்டை இந்தியாவில் நடத்தும் வாய்ப்பு கிடைத்துள்ள நிலையில், ஒசாகா மாநாடு ஒரு முக்கிய மைல் கல்லாக கருதப்படுகிறது.
இந்த மாநாட்டினிடையே, பல்வேறு இருதரப்பு மற்றும் சர்வதேச முக்கியத்துவம் வாய்ந்த விவகாரங்கள் குறித்து, நமது முக்கிய நட்பு நாடுகளின் தலைவர்களுடன் விவாதிப்பதை ஆவலுடன் எதிர்நோக்கி இருக்கிறேன்.
அத்துடன் இந்த மாநாட்டின் இடையே ரஷ்யா, இந்தியா, சீனா  இடையேயான அதிகாரப்பூர்வமற்ற மாநாடு ஒன்றிலும் பங்கேற்பதை ஆவலுடன் எதிர்நோக்கி இருக்கிறேன். அத்துடன் பிரிக்ஸ்  அமைப்பு மற்றும் JAI  தலைவர்களுடனான அதிகாரப்பூர்வமற்ற சந்திப்பையும் ஆவலுடன் எதிர்நோக்கி இருக்கிறேன்.
பிரதமர் அலுவலகம்
நாடாளுமன்றத்தில் பி டி உஷாவைப் பிரதமர் சந்தித்தார்
நாடாளுமன்றத்தில் பி டி உஷாவை சந்தித்த பின் பிரதமர் திரு.நரேந்திர மோடி மகிழ்ச்சியை வெளிப்படுத்தினார்.
பிரதமர் ட்விட்டர் செய்தியில் கூறியிருப்பதாவது:
“நாடாளுமன்றத்தில் பி டி உஷா அவர்களை சந்தித்ததில் மகிழ்ச்சியடைகிறேன். @PTUshaOfficial
ரசாயனம் மற்றும் உரங்கள் அமைச்சகம்
மாநிலங்களுக்கு மே 16ஆம் தேதி வரை ஒதுக்கீடு செய்யப்பட்ட ரெம்டெசிவிர் விவரம்: மத்திய அமைச்சர் சதானந்த கவுடா அறிவிப்பு
ஒவ்வொரு மாநிலத்திலும் ரெம்டெசிவிர் தேவையைக் கருத்தில் கொண்டு, அது போதிய அளவில் கிடைப்பதை உறுதி செய்ய, 2021 மே 16ஆம் தேதி வரை ஒதுக்கீடு செய்யப்பட்ட ரெம்டெசிவிர் குப்பிகளின் விவரத்தை மத்திய இரசாயனம் மற்றும் உரத்துறை அமைச்சர் திரு சதானந்த கவுடா இன்று அறிவித்தார். இது நாடு முழுவதும் ரெம்டெசிவிர் சுமூகமாகக் கிடைப்பதை உறுதிசெய்யும் எனவும், எந்த நோயாளியும் சிரமத்தை சந்திக்க மாட்டார்கள் எனவும் அவர் தெரிவித்தார்.
கடந்த ஏப்ரல் 21ஆம் தேதி முதல் மே 9ஆம் தேதி வரை மாநிலங்களுக்கு ஒதுக்கீடு செய்யப்பட்ட ரெம்டெசிவிர் பற்றி கடந்த 1ஆம் தேதி தெரிவிக்கப்பட்டது. அதைத் தொடர்ந்து கடந்த ஏப்ரல் 21ஆம் தேதி முதல் மே 16ஆம் தேதி வரையிலான புதிய ஒதுக்கீடு பட்டியலை மருந்துகள் துறையும், மத்திய சுகாதாரத்துறை மற்றும் குடும்ப நல அமைச்சகமும் இணைந்து தயாரித்து வெளியிட்டுள்ளதாக அனைத்து மாநிலங்களுக்கும், மத்திய சுகாதாரத்துறை அமைச்சகத்தின் மருந்துகள் துறை எழுதியுள்ள கடிதத்தில் குறிப்பிடப்பட்டிருந்தது.
தமிழகத்துக்கு 2,05,000 ரெம்டெசிவிர் குப்பிகளும், புதுவைக்கு 11,000 குப்பிகளும் ஒதுக்கீடு செய்யப்பட்டுள்ளன. இதே போல் பிற மாநிலங்களுக்கும் ஒதுக்கீடுகள் செய்யப்பட்டுள்ளன.
அரசு மருத்துவமனைகள் மற்றும் தனியார் மருத்துவமனைகளில் ரெம்டெசிவிர் மருந்தை நியாயமாகப் பயன்படுத்த, இவற்றின் விநியோகத்தை முறையாகக் கண்காணிக்கும்படி மாநிலங்கள்/யூனியன் பிரதேசங்கள் கேட்டுக்கொள்ளப்பட்டுள்ளன.
இந்த ஒதுக்கீடு தவிர, ரெம்டெசிவிர் மருந்துகளை வாங்க, விற்பனை நிறுவனங்களுடன் ஆர்டர் கொடுக்காமல் இருந்தால், அவற்றை உடனடியாக மேற்கொள்ள வேண்டும் என மாநிலங்கள் / யூனியன் பிரதேசங்கள் கேட்டுக் கொள்ளப்பட்டுள்ளன.
மற்ற மாநிலங்களுக்கு ஒதுக்கீடு செய்யப்பட்ட, ரெம்டெசிவிர் மருந்துகளின் விவரத்தை கீழ்கண்ட இணைப்பில் காணலாம்.
https://pib.gov.in/PressReleasePage.aspx?PRID=1716744
பிரதமர் அலுவலகம்
குவைத் பிரதமராக நியமிக்கப்பட்டுள்ள மேதகு ஷேக் அஹமத் நவாஃப் அல் அஹமத் அல்- சபாவிற்கு பிரதமர் வாழ்த்து
குவைத் பிரதமராக நியமிக்கப்பட்டுள்ள மேதகு ஷேக் அஹமத் நவாஃப் அல் அஹமத் அல்- சபாவிற்கு பிரதமர் திரு நரேந்திர மோடி வாழ்த்து தெரிவித்துள்ளார்.
(அவர் வெளியிட்டுள்ள ட்விட்டர் செய்தியில் கூறியிருப்பதாவது:
“குவைத் நாட்டின் பிரதமராக நியமிக்கப்பட்டுள்ள மேதகு ஷேக் அஹமத் நவாஃப் அல் அஹமத் அல்- சபாவிற்கு பாராட்டுகளும் நல்வாழ்த்துகளும். தலைசிறந்த இருநாட்டு உறவுகளை மேலும் ஆழப்படுத்தவும், விரிவுபடுத்தவும் அவருடன் இணைந்து பணியாற்ற நான் ஆவலாக உள்ளேன்.”
உள்துறை அமைச்சகம்
மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா, சம்பாவில் மத்திய தடய அறிவியல் ஆய்வகத்திற்கு  அடிக்கல் நாட்டியதுடன் ஜம்முவில் பல்வேறு வளர்ச்சித் திட்டங்களுக்கு அடிக்கல் நாட்டினார்
மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா, சம்பாவில் மத்திய தடய அறிவியல் ஆய்வகத்திற்கு  அடிக்கல் நாட்டியதுடன் ஜம்முவில் பல்வேறு வளர்ச்சித் திட்டங்களுக்கு அடிக்கல் நாட்டினார். முன்னதாக, டாக்டர் ஷியாமா பிரசாத் முகர்ஜிக்கு திரு அமித் ஷா திரிகுட் நகரில் அஞ்சலி செலுத்தினார். ஜம்மு-காஷ்மீர் துணைநிலை ஆளுநர் திரு மனோஜ் சின்ஹா, மத்திய அமைச்சர் டாக்டர் ஜிதேந்திர சிங் உட்பட பலர் வளர்ச்சித் திட்டங்களின் தொடக்க மற்றும் அடிக்கல் நாட்டு விழாவில் கலந்து கொண்டனர்.
நிகழ்ச்சியில் பேசிய திரு அமித் ஷா, டாக்டர் ஷியாமா பிரசாத் முகர்ஜியின் தியாகம், தைரியம் மற்றும் மனஉறுதி காரணமாக, ஜம்மு-காஷ்மீர் இந்தியாவுடன் இணந்துள்ளது என்றார். டாக்டர் ஷியாமா பிரசாத் முகர்ஜி 1953 ஆம் ஆண்டில் 370 வது பிரிவுக்கு எதிர்ப்புத் தெரிவித்து தொழில் துறை அமைச்சர் பதவியை ராஜினாமா செய்ததை திரு அமித் ஷா சுட்டிக்காட்டினார். டாக்டர் ஷியாமா பிரசாத் முகர்ஜியின் கனவை நிறைவேற்றும் வகையில், பிரதமர் திரு நரேந்திர மோடி 370 வது பிரிவை ரத்து செய்துள்ளதாக திரு அமித் ஷா குறிப்பிட்டார்.
ஜம்முவில் சுமார் ரூ.309 கோடி செலவில் பல்வேறு வளர்ச்சித் திட்டங்களுக்கு இன்று அடிக்கல் நாட்டப்பட்டுள்ளதாக அவர் தெரிவித்தார். பிரதமர் திரு நரேந்திர மோடி தலைமையின் கீழ், ஜம்மு-காஷ்மீர் வளர்ச்சிப் பாதையில் முன்னேறி வருகிறது என்று அவர் கூறினார்.
பிரதமர் திரு நரேந்திர மோடி தலைமையின் கீழ் அரசு, ஜம்மு-காஷ்மீரில் பஞ்சாயத்து ராஜ் முறை மீண்டும் செயல்படுத்தப்பட்டுள்ளது என்றும், ஜம்மு- காஷ்மீரில் 70 ஆண்டுகளில் 4 மருத்துவக் கல்லூரிகள் மட்டுமே கட்டப்பட்ட நிலையில், கடந்த 9 ஆண்டுகளில் 9 புதிய மருத்துவக் கல்லூரிகள் மற்றும் 15 செவிலியர் கல்லூரிகள் கட்டப்பட்டுள்ளன என்று அவர் கூறினார். ஐ.ஐ.டி மற்றும் ஐ.ஐ.எம் கல்வி நிலையங்களும், ஜம்முவில் உருவாக்கப்பட்டுள்ளதாக அவர் குறிப்பிட்டார்.
முன்பு அமலில் இருந்த 370-வது சட்டப்பிரிவு காரணமாக, ஜம்மு-காஷ்மீரில் வளர்ச்சி ஏற்படவில்லை என்று அவர் தெரிவித்தார். கடந்த 9 ஆண்டுகளில் 70 சதவீத அளவுக்கு பயங்கரவாதம் குறைந்துள்ளது என்றும் அவர் தெரிவித்தார்.
ஜம்மு-காஷ்மீரின் வளர்ச்சிக்காக மத்திய அரசு பல்வேறு கொள்கைகளை வகுத்துள்ளது என்றும், இந்த கொள்கைகளால், ஜம்மு - காஷ்மீரில் முதலீடு அதிகரித்து வருவதுடன், சுற்றுலா பயணிகளின் எண்ணிக்கையும் தொடர்ந்து அதிகரித்து வருகிறது என்று அவர் தெரிவித்தார். 2022 ஆம் ஆண்டில், ஜம்மு-காஷ்மீருக்கு 1.88 கோடி சுற்றுலாப் பயணிகள் வருகை தந்துள்ளதாக அவர் குறிப்பிட்டார்.
முன்பு ஜம்மு காஷ்மீர் இளைஞர்களின் கைகளில் கற்கள் இருந்தன என்றும், இப்போது அவர்களிடம் மடிக்கணினிகள் உள்ளதாகவும் அவர் தெரிவித்தார். இந்த படித்த இளைஞர்கள் ஜம்மு காஷ்மீர் மற்றும் நாட்டின் எதிர்காலத்தை வடிவமைக்கப் போவதாக அவர் கூறினார். கடந்த 9 ஆண்டுகளில் பிரதமர் திரு நரேந்திர மோடியின் முயற்சியால் மட்டுமே இந்த மாற்றம் சாத்தியமானது என்று திரு அமித் ஷா குறிப்பிட்டார்.
பிரதமர் அலுவலகம்
பிரான்ஸ் அதிபருக்கான ராஜ்ஜிய உறவுகள் ஆலோசகர் பிரதமர் திரு நரேந்திர மோடியை சந்தித்தார்
பல்வேறு இருதரப்பு ஒத்துழைப்பின் செயலாக்கம் குறித்து திரு போனே பிரதமருக்கு விளக்கினார்
பேஸ்டில் தின கொண்டாட்டத்தில் பங்கேற்க அழைப்பு விடுத்த அதிபர் மேக்ரோனுக்கு பிரதமர் வாழ்த்து தெரிவித்தார்
பாரீசில் அதிபர் மேக்ரோனை சந்திக்க உள்ளதை தான் எதிர்நோக்கியிருப்பதாக பிரதமர் கூறினார்
பிரான்ஸ் அதிபருக்கான ராஜ்ஜிய உறவுகள் ஆலோசகர் திரு இமானுவேல் போனே இன்று பிரதமர் திரு நரேந்திர மோடியை சந்தித்தார்.
பிரான்ஸ் நாட்டிற்கு பிரதமர் பயணம் மேற்கொள்ளவுள்ள நிலையில் பல்வேறு இருதரப்பு ஒத்துழைப்பின் செயலாக்கம் குறித்து திரு போனோ பிரதமருக்கு விளக்கினார்.
ஜூலை 14 அன்று பேஸ்டில் தின கொண்டாட்டத்தில் கௌரவ விருந்தினராக பங்கேற்குமாறு தமக்கு அழைப்பு விடுத்துள்ள அதிபர் மேக்ரோனுக்கு பிரதமர் வாழ்த்து தெரிவித்துள்ளார்.
அண்மையில் ஹிரோஷிமாவில் அதிபர் மேக்ரோனை தாம் சந்தித்து பேசியதை நினைவுகூர்ந்த பிரதமர், பிரான்சில் தங்களுடைய பேச்சை தொடர்ந்து மேற்கொள்ள தாம் எதிர்நோக்கியிருப்பதாகவும் இது இந்தியா-பிரான்ஸ் நட்புறவை மேலும் வலுப்படுத்தும் என்று கூறியுள்ளார்.
நிதி அமைச்சகம்
செபி, இங்கிலாந்தின் நிதி பராமரிப்பு ஆணையம் இடையே கையெழுத்தான புரிந்துணர்வு ஒப்பந்தத்தை மேம்படுத்த மத்திய அமைச்சரவை ஒப்புதல்
2020 ஆம் ஆண்டு ஜனவரி 31 ஆம் தேதி ஐரோப்பிய ஒன்றியத்திலிருந்து பிரிட்டன் வெளியேறியதைத் தொடர்ந்து, பிரிட்டனின் நிதி பராமரிப்பு ஆணையத்துடன் மாற்று முதலீட்டு நிதிநிர்வாக வழிகாட்டுதலுக்கான புரிந்துணர்வு ஒப்பந்தத்தில் கையெழுத்திடுவதற்கான செபியின் முன்மொழிவுக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது.
முக்கிய தாக்கம்
கடந்த மாதம் 31 ஆம் தேதி ஐரோப்பிய ஒன்றியத்தில் இருந்து பிரிட்டன் வெளியேறியது. இதனையொட்டி, இங்கிலாந்தின் எஃப்சிஏ, செபியிடம், ஐரோப்பிய யூனியனில் இருந்து வெளியேறுவதற்கு முன்பாக, திருத்தப்பட்ட புரிந்துணர்வு ஒப்பந்தம் கையெழுத்திடப்படா விட்டால், பரிவர்த்தனை நடவடிக்கைகளை மேற்கொள்ள இயலாது என்பதால், மேலும், வெகுவிரைவில் மேம்படுத்தப்பட்ட புரிந்துணர்வு ஒப்பந்தம் கையெழுத்திடப்பட வேண்டும் என்று அது வேண்டுகோள் விடுத்தது. இதனால், இந்தியாவில் வேலைவாய்ப்பில் எந்த தாக்கமும் ஏற்படாது என கருதப்படுகிறது.
உள்துறை அமைச்சகம்
வடகிழக்கு மாநிலங்கள் மற்றும் யூனியன் பிரதேசங்களில் கொவிட்-19 நிலைமையை மத்திய உள்துறை செயலாளர் ஆய்வு செய்தார்
அனைத்து வடகிழக்கு மாநிலங்கள் மற்றும் யூனியன் பிரதேசங்களின் கொவிட்-19 நிலைமையை ஆய்வு செய்வதற்கான கூட்டத்திற்கு மத்திய உள்துறை செயலாளர் இன்று தலைமை வகித்தார்.
அனைத்து வடகிழக்கு மாநிலங்கள் மற்றும் யூனியன் பிரதேசங்களில் தற்போது சிகிச்சையில் உள்ளவர்களின் நிலைமை, உயிரிழப்புகள் விகிதம், தொற்று உறுதிப்படுத்துதல் விகிதம் மற்றும் தடுப்பு மருந்து வழங்கல் நிலவரம் குறித்து கூட்டத்தில் விவாதிக்கப்பட்டது.
தொற்று உறுதிப்படுத்துதல் விகிதம் 10 சதவீதத்திற்கும் அதிகமாக நாட்டிலுள்ள 73 மாவட்டங்களில் 46 மாவட்டங்கள் வடகிழக்கு மாநிலங்களில் இருப்பதாகவும் வழிகாட்டுதல்களின் படி கடுமையான கட்டுப்பாட்டு நடவடிக்கைகள் எடுக்கப்பட வேண்டும் என்றும் கூட்டத்தின்போது அறிவுறுத்தப்பட்டது.
2021 ஜூன் 29-ம் தேதி மத்திய உள்துறை அமைச்சகத்தின் உத்தரவில் குறிப்பிட்டுள்ளவாறு, பரிசோதனை, கண்காணிப்பு, சிகிச்சை, தடுப்பு மருந்து மற்றும் முறையான கொவிட் நடத்தை விதிமுறை எனும் ஐந்து முனை யுக்தியை கடைபிடிக்குமாறு மத்திய உள்துறை செயலாளர் கேட்டுக்கொண்டார்.
மாவட்டம் மற்றும் நகர அளவில் நிலைமையை நெருங்கி கண்காணிக்குமாறும், எங்கெல்லாம் பாதிப்புகள் அதிகமாக தென்படுகின்றனவோ அங்கெல்லாம் தேவையான நடவடிக்கைகளை எடுக்குமாறும் வடகிழக்கு மாநிலங்கள் மற்றும் யூனியன் பிரதேசங்கள் அறிவுறுத்தப்பட்டன.
தொற்று உறுதிப்படுத்துதல் விகிதம் அதிகமுள்ள மாவட்டங்களில் கட்டுப்பாடுகளை படிப்படியாக அமல்படுத்த மாநிலங்கள் மற்றும் யூனியன் பிரதேசங்கள் பரிசீலிக்கலாம். முறையான கொவிட் நடத்தை விதிமுறை தவறாமல் கடைப்படிக்கப்பட வேண்டும் என்றும் மக்களிடையே விழிப்புணர்வை உருவாக்க அரசியல் தலைவர்கள் மற்றும் சமூக அமைப்புகளை ஈடுபடுத்துமாறும் வலியுறுத்தப்பட்டது.
வடகிழக்கு மாநிலங்கள் மற்றும் யூனியன் பிரதேசங்களின் தலைமை செயலாளர்கள், காவல்துறை தலைமை இயக்குநர்கள், சுகாதார முதன்மை செயலாளர்கள் உள்ளிட்டோர் இந்தக் கூட்டத்தில் கலந்துக்கொண்டனர். நிதி ஆயோக் உறுப்பினர் , என் சி டி சி இயக்குநர் மற்றும் உள்துறை அமைச்சகம் மற்றும் சுகாதாரம் மற்றும் குடும்பநல அமைச்சகத்தின் மூத்த அதிகாரிகளும் இதில் பங்கேற்றனர்.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1733404
----
(Visitor Counter : 214
உள்துறை அமைச்சகம்
பிரதமர் திரு நரேந்திர மோடி விவசாயிகளுடன் உரையாடியபோது திரு அமித் ஷா புது தில்லியில் அவர்களுடன் இணைந்து கொண்டார்
பிரதமர் திரு நரேந்திர மோடி விவசாயிகளுடன் இன்று உரையாடிய போது மத்திய உள்துறை அமைச்சர் திரு அமித் ஷா புதுதில்லியில் அவர்களுடன் இணைந்து கொண்டார்.
அப்போது பேசிய திரு. அமித் ஷா, பிரதமர் நரேந்திர மோடி தலைமையிலான மத்திய அரசு, விவசாயிகளின் நலன்களை பாதுகாக்க உறுதியோடு உள்ளதாக தெரிவித்தார்.
திரு. நரேந்திர மோடி அரசின் விவசாயிகள் நலக்கொள்கைகள் மற்றும் வேளாண் சீர்திருத்தங்கள் மீது கிராமத்தில் உள்ள அனைத்து விவசாயிகளும் உற்சாகத்துடன் நம்பிக்கை தெரிவித்தனர் என்று அவர் கூறினார்.
நாட்டிலுள்ள ஒன்பது கோடிக்கும் அதிகமான விவசாயக் குடும்பங்களின் வங்கிக் கணக்குகளுக்கு 18,000 கோடி ரூபாய் நேரடியாக இன்று செலுத்தப்பட்டுள்ளது என்று கூறிய அவர், இதன் மூலம் அவர்கள் தங்களது விவசாயம் தொடர்பான தேவைகளை பூர்த்தி செய்து கொள்ளலாம் என்று கூறினார்.
விவசாயிகளுக்கு அதிகாரம் அளிப்பதன் மீது மோடி அவர்களுக்கு உள்ள அர்ப்பணிப்பையும் உறுதியையும் தாம் பாராட்டுவதாகக் கூறிய உள்துறை அமைச்சர், குறைந்தபட்ச ஆதரவு விலை முறை தொடர்ந்து நீடிக்கும் என்று உறுதி அளித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://pib.gov.in/PressReleasePage.aspx?PRID=1683718
-----
(Visitor Counter : 139
பிரதமர் அலுவலகம்
நுவாகாய் பண்டிகையை முன்னிட்டு நாட்டு மக்களுக்குப் பிரதமர் வாழ்த்து தெரிவித்துள்ளார்
நுவாகாய் பண்டிகையை முன்னிட்டு நாட்டு மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
சமூக ஊடக எக்ஸ் பதிவில், பிரதமர் கூறியிருப்பதாவது;
"நமது விவசாயிகளின் கடின உழைப்பைப் பாராட்டுவதற்கு ஒரு வாய்ப்பான நுவாகாய்க்கு வாழ்த்துக்கள். அனைவரின் மகிழ்ச்சி மற்றும் நல்வாழ்விற்காக நான் பிரார்த்திக்கிறேன். நுவாகாய் ஜுஹர்!"
குடியரசுத் துணைத் தலைவர் செயலகம்
மிலாது நபியை முன்னிட்டு மக்களுக்கு குடியரசு துணைத் தலைவர் வாழ்த்து
மிலாது நபி பண்டிகையை முன்னிட்டு நாட்டு மக்களுக்கு குடியரசு துணைத் தலைவர் திரு வெங்கையா நாயுடு வாழ்த்து தெரிவித்துள்ளார். மிலாது நபி பண்டிகையை கொண்டாடும் போது கொவிட்-19 சுகாதார விதிமுறைகளை பின்பற்றுமாறு அவர் வேண்டுகோள் விடுத்துள்ளார்.
அவரது வாழ்த்து செய்தி வருமாறு:
"நபிகள் நாயகத்தின் பிறந்த நாளாகக் கொண்டாடப்படும் மிலாது நபி நன்னாளை முன்னிட்டு நமது நாட்டின் மக்களுக்கு எனது மனப்பூர்வ வாழ்த்துகளை தெரிவித்துக் கொள்கிறேன்.
இரக்கம் மற்றும் உலகளாவிய சகோதரத்துவம் என்னும் சரியான பாதையை மனிதகுலத்துக்கு நபிகள் நாயகம் காட்டியுள்ளார். குடும்பத்தினரும், நண்பர்களும் ஒன்று கூடி வழிபடும் வாய்ப்பை மிலாது நபி அளிக்கிறது. ஆனால், இந்த வருடம், கொவிட்--19 பெருந்தொற்றின் காரணமாக, சுகாதார விதிமுறைகளை தவறாமல் பின்பற்றி, எளிய முறையில் மிலாது நபியைக் கொண்டாடுமாறு மக்களை நான் கேட்டுக் கொள்கிறேன்.
அமைதியான மற்றும் ஒற்றுமையான சமுதாயத்தை கட்டமைப்பதில் நபிகள் நாயகத்தின் என்றென்றும் நிலைத்திருக்கக் கூடிய அறிவுரை நம்மை வழி நடத்தட்டும்."
-----
(Visitor Counter : 143
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
விடுதலையின் அம்ரித் மகோத்சவத்தின் ஒரு பகுதியாக இணைய கருத்தரங்கை மத்திய மீன்வளம், கால்நடை பராமரிப்பு, மீன்வளம் அமைச்சகத்தின் மீன்வளத் துறை நடத்தியது
விடுதலையின் அம்ரித் மகோத்சவத்தின் ஒரு பகுதியாக “நன்னீர் மீன்வளர்ப்பு மற்றும் அதன் மேலாண்மையில் முக்கிய நோய்கள் ஏற்படுத்தும் பிரச்சினைகள்” எனும் தலைப்பிலான இணைய கருத்தரங்கை மத்திய மீன்வளம், கால்நடை பராமரிப்பு, மீன்வளம் அமைச்சகத்தின் மீன்வளத் துறை 2021 ஆகஸ்ட் 28 அன்று நடத்தியது.
கருத்தரங்கிற்கு தலைமை வகித்து துவக்கவுரை ஆற்றிய இந்திய அரசின் மீன்வளத் துறை செயலாளர் திரு ஜதீந்திர நாத் ஸ்வைன், சுதந்திரம் அடைந்ததில் இருந்து இத்துறையில் ஏற்பட்டு வரும் புரட்சி மற்றும் வளர்ச்சி குறித்து எடுத்துரைத்தார்.
நாட்டின் 75-வது ஆண்டு சுதந்திர தினத்தை ஒட்டி இணைய கருத்தரங்குகளை இந்திய அரசின் மீன்வளத் துறை நடத்தி வருவதகாவும், நன்னீர் மீன்வளர்ப்பு மற்றும் அதன் மேலாண்மையில் முக்கிய நோய்கள் ஏற்படுத்தும் பிரச்சினைகள் மீது இன்றைய இணைய கருத்தரங்கு கவனம் செலுத்துவதாகவும் அவர் கூறினார்.
நாட்டின் மீன் உற்பத்தியில் நன்னீர் மீன்வளர்ப்பு ஆற்றி வரும் பங்கையும் அவர் குறிப்பிட்டார். பிரதமரின் மத்சய சம்பட திட்டம் குறித்து விளக்கிய திரு ஸ்வைன், நன்னீர் மீன்வளர்ப்பு நோய்களின் மேலாண்மைக்கு அதன் உட்கூறு ஆதரவளிப்பதாக கூறினார்.
விவசாயிகள், தொழில்முனைவோர், விஞ்ஞானிகள் மற்றும் பல்கலைக்கழக ஆசிரியர்களுடனான உரையாடலும் நடைபெற்றது. ஐசிஏஆர்-சிஐஎஃப்ஏ முதன்மை விஞ்ஞானி டாக்டர் பி கே சாஹூ உரையாடலுக்கு தலைமை வகித்தார். பண்ணை அளவிலான நோய்கள் மற்றும் நோய் மேலாண்மையில் அவர்கள் எதிர்கொண்டு வரும் சிக்கல்கள் குறித்த கேள்விகளை உரையாடலில் கலந்து கொண்டவர்கள் எழுப்பினர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1749895
தொலைதொடர்பு மற்றும் தகவல் தொழில்நுட்ப அமைச்சகம்
அனைத்து அஞ்சல்துறை ஊழியர்களுக்கும் ரூ.10 லட்சம் இழப்பீடு
மத்திய உள்துறையின் 15-4-2020 தேதியிட்ட அறிவிப்பு MHA OM No. 40-3/2020-DM-I  பத்தி 11 , அஞ்சல்துறையானது இன்றியமையாத சேவைகளின் கீழ் வருகிறது என்பதை உறுதி செய்கிறது. கிராம அஞ்சல் சேவகர்கள் உள்ளிட்ட அஞ்சல்துறை ஊழியர்கள் வாடிக்கையாளர்களுக்கு தபால்களை விநியோகிப்பது, அஞ்சல் அலுவலக சேமிப்பு கணக்கு, அஞ்சலக ஆயுள் காப்பீடு. AePS வசதியின் கீழ் எந்த வங்கியில் இருந்தும் எந்தக் கிளையில் இருந்தும் ஒருவர் தனது வீட்டில் இருந்தபடியே பணம் எடுத்துக் கொள்ளுதல் என பல்வேறு பணிகளைச் செய்து வருகின்றனர். இதனோடு கூடுதலாக, கோவிட்-19 கிட், உணவுப் பொட்டலங்கள், ரேஷன் பொருள்கள் மற்றும் அத்தியாவசியமான மருந்துப் பொருள்களை உள்ளூரில் உள்ள மாநில நிர்வாகம் மற்றும் காவல்துறையுடன் ஒருங்கிணைந்து அஞ்சல் அலுவலகம் நாடு முழுவதும் விநியோகித்து வருகிறது. இவ்வாறு அஞ்சல்துறை தனது அலுவலகப் பணிகளோடு கோவிட்-19 நெருக்கடி காலகட்டத்தில் சமூகத் தேவைக்காகவும் சேவை ஆற்றுகிறது.
கோவிட்-19 நெருக்கடி நிலவும் இந்தச் சூழலில், கிராம அஞ்சல் சேவகர்கள் உள்ளிட்ட அனைத்து அஞ்சலக ஊழியர்களும் அவர்கள் பணியில் இருக்கும் போது நோய்த்தொற்றுக்கு ஆளானால் அவர்களுக்கு இழப்பீடாக ரூ.10 இலட்சம் வழங்க முடிவு எடுக்கப்பட்டுள்ளது. இதற்கான வழிகாட்டி நெறிமுறைகள் உடனடியாக வெளியிடப்படுவதோடு, கோவிட்-19 நெருக்கடியான சூழல் முடியும் வரை இது தொடரும்.
(
பிரதமர் அலுவலகம்
லே லடாக்கில் மகாபோதி சர்வதேச தியான மையம், மகாகருணை தினம் – 2017ஐ கொண்டாடியதற்காக பிரதமர் வாழ்த்து தெரிவித்துள்ளார். புது தில்லி, பிப்ரவரி 04, 2017
லே லடாக்கிக்கில் அமைந்துள்ள மகாபோதி சர்வதேச தியான மையம் மகாகருணை தினம் – 2017ஐ கொண்டாடியதற்காக பிரதமர் திரு. நரேந்திர மோடி வாழ்த்து தெரிவித்துள்ளார்.
“லே லடாக்கிக்கில் அமைந்துள்ள மகாபோதி சர்வதேச தியான மையம் மகாகருணை தினம் – 2017ஐ கொண்டாடியதற்கு எனது மனமார்ந்த வாழ்த்துகள்.
புத்தபிரானின் வாழ்க்கையும் அவரது போதனைகளும் சேவை, கருணை மற்றும் துறவறத்தின் உருவமாய் அமைந்துள்ளது. அவர் என்றும் அகிம்சை மற்றும் மனித துன்பங்களை அகற்றுதலை வலியுறுத்தினார்”, என்று பிரதமர் குறிப்பிட்டார்.